Foråret var i weekenden for alvor kommet til Klim. Her viste 40 lokale handlende alle forårets lækkerier frem i Thorup-Klim Hallen. Der var standere med alt fra blomster, cykler, biler, solcelleanlæg, fødevare til tøj - og hårmode. Forårsmessen i Klim kører efter fuldstændig det samme koncept som for 25 år siden. Og det virker, siger Henrik Agesen, der er tovholder på forårsmessen: - Messen er meget populær. Standerne har været udsolgt i månedsvis, og der er ti forretninger på venteliste. Forårsmessen er de sidste 25 år er blevet afholdt i alt 13 gange i Thorup-Klim Hallen, og messen har givet omkring en million kroner til de lokale foreninger. Forårsmessen var åben både lørdag og søndag. Søndag eftermiddag havde der været over 1200 besøgende på messen. Henrik Agesen mener, at messen er så velbesøgt, både fordi de lokale gerne vil støtte op om arrangementet, men også fordi folk kan lide konceptet: - Det kan godt være, at man kan handle på internettet, men folk kan i virkeligheden godt lide at komme og tale med de handlende om tingene, som man jo kan her, siger han.
Et sikkert tegn på forår har de seneste 25 år været forårsmessen i Thorup-Klim Hallen, der blev afholdt i weekenden.